text: Calendari Agrícola « Museu Vida Rural
  Post amb el Tag 'Calendari Agrícola'
  Dimecres 15 Decembre 2010 10:20 Escrit per Albert Carreras Ballart Fullejo l'exemplar del 2011 del Calendari dels Pagesos, a primer cop d'ull ja remarca una edició excepcional, més gruixuda tal i com toca al celebrar el 150è aniversari de la seva publicació ininterrompuda. Passarà a les hemeroteques així, amb un "2011″ en vermell llampant, i amb aquella portada que es repeteix i s'espera anualment. Quina publicació actual podria repetir 150 anys amb una portada similar? Ho fa El calendari dels pagesos perquè s'ha convertit en tradició; i aquest fet és realment molt complicat d'assolir.
  Les llars que tenien el Calendari dels pagesos fa 10, 20, 40 o 50 anys el tornen a tenir enguany. Apareix sobre la taula, sobre la llar de foc o en algun racó de la cuina al mateix temps que truca a la porta el tió, es prepara el pessebre o algú es queixa del fred que fa. Per això segueix sent un referent en moltes cases quan s'acosta l'any nou. Com bé explica en Norbert Tomàs, qui se'n ocupa actualment, les persones el compren perquè sempre s'ha comprat, l'avi el tenia, i el pare, i segueix endavant. En l'actual societat de la informació sobreviu molt valentament un almanac de paper grogós, de mida mitjana, amb il·lustracions procedents de gravats, sense cap fotografia, cap enllaç web, cap referència a twitter o facebook i editat en monocrom (amb la llicència del toc vermell aniversari de la portada de l'edició d'enguany). És agradable al tacte, interessant de fullejar i eina de consulta si s'ha de menester alguna referència agrícola, festiva o lunar.
  El Calendari dels pagesos és precís, basat en l'astronomia, amb la seva conegudíssima Roda perpètua del principat de Catalunya a la portada, amb referències astrològiques i on, dia a dia, el sol i la lluna són la referència obligada. Hi apareixen fires i festes majors i les diades o festivitats movibles, encara basades en el calendari religiós que ha bastit la nostra societat i que poc a poc es va bandejant. Incorpora un fort pes agrícola on, a part del Calendari de pràctiques agrícoles, sembres i plantacions (amb referència, mes a mes, al camp, l'horta, els fruiters, els jardins i l'avicultura), en destaquen articles com el d'enguany dedicat a l'agricultura catalana de fa 150 anys. La lectura d'aquesta part és clau si volem recuperar el coneixement dels productes de temporada. En un món que ens permet menjar taronges a mig juliol, comprar maduixes per Nadal i que ens empeny a la pèrdua d'aquest coneixement, el calendari dels pagesos ofereix en una secció de només 3 pàgines el cicle anual dels treballs agrícoles i els productes que pertoquen a cada temps, i així ens dóna una eina per recuperar el coneixement que diu que per Nadal és temps de cols, bròquils, espinacs, bledes, enciams i escaroles; temps de collir olives i que si volem degustar bons préssecs, maduixots i cireres haurem d'esperar, com a mínim, a que el maig tregui el nas.
  De venta en quioscs i llibreries el trobareu també al Museu amb el cartell commemoratiu que diu:
  Tags: 150è aniversari, Calendari Agrícola, calendari dels pagesos, Norbert TomàsPublicat a Articles, publicacions | 1 Comentari »
  Calendari agrícola: setembre
  Dissabte 4 Setembre 2010 12:20 Escrit per MVR La calor més forta de l'estiu ja ha passat i l'escurçament dels dies comença a ser palpable. La temperatura no recuperarà, excepte en jornades puntuals, les màximes de juliol o agost. Les condicions atmosfèriques canvien el comportament de la terra, l'ambient és propici a un gran desenvolupament dels vegetals i, per tant, convé preparar les terres per a les bones sembres, amb aportació d'adobs i fertilitzants i realitzant les labors convenients. És molt important en aquestes dates llaurar els camps de rostoll per destruir les males herbes i permetre que les aigües els impregnin. És època de sembra i, entre d'altres, s'ha d'aprofitar per plantar sègol (a les zones fredes), naps, patata tardana, alfals, bròquils, cols, escaroles, cebes… També és hora de recollir les plantes que han madurat durant l'estiu com el blat de moro, el sorgo i el tabac, les pomes i les peres.
  Setembre és, essencialment, mes de verema. Per a Catalunya i bona part dels països mediterranis, la vinya ha estat, i és encara en alguns casos i algunes comarques, un pilar fonamental de l'economia. És per aquest motiu que els dies de verema convoquen gran quantitat de mans a la vinya, ja que per tal d'aprofitar el moment òptim de maduració dels gotims la verema s'ha de fer en el menor temps possible. Un cop passada la verema s'imposa, breument, l'esperit lúdic. El sentit de comunitat s'accentua degut als dies de treball conjunt collint raïm. Així ho demostra el gran nombre de cançons, balls i festes populars sobre aquesta època de l'any que han arribat i perduren a dia d'avui.
  Setembre marca el final de l'estiu i comença a avançar les característiques de la tardor. Més humitat, més fred i molta més pluja, que fan canviar les característiques de la terra. Ho descobrirem, mica en mica, durant els propers mesos.
  Tags: Calendari Agrícola, estiu, gotim, museu de la vida rural, pagès, pluja, raïm, setembre, veremaPublicat a Articles | No Comments »
  Calendari Agrícola: agost
  Dimarts 10 Agost 2010 12:19 Escrit per MVR Hem arribat a la canícula i la calor s'escampa per tots els racons del país. A la costa la humitat fa molt pesats els dies i, sobretot, les nits. A l'interior els termòmetres s'enfilen fins a límits insospitats i durant el dia hem d'estar replegats perquè el sol no ens jugui una mala passada. Ara bé, en comarques com la Conca de Barberà l'agost pot ser una mica traidor, les nits comencen a ser fresques i en molts casos s'ha de començar a recuperar la màniga llarga si volem rodar per les festes majors dels pobles, que es concentren durant aquestes setmanes.
  De dia però la calor apreta i la hidratació, no només del camp, sinó també dels nostres cossos, és importantíssima. La segona quinzena del mes d'agost les pluges es poden presentar de manera inesperada. Les ja famoses tempestes d'estiu arriben en aquest moment quan la terra està càlida i a l'atmosfera hi ha una mica d'humitat amb fronts freds. Creixen els núvols que descarreguen sense miraments i veiem més d'una correguda per no quedar completament xops.
  La força d'aquests aiguats també pot comportar que la calamarsa faci acte de presència, cosa que sens dubte no afavoreix el camp. No és pas estrany veure pagesos amb les mans al cap pel que veuen davant dels seus ulls després de la pedregada, la vinya i l'olivera són especialment delicades en aquest temps i una calamarsada pot malmetre definitivament les collites properes. I amb tot aquest context hem de jugar al camp. S'intensifiquen les labors i l'adob de les terres. Si s'escau que plou, s'inicia la preparació per a la sembra, aprofitant la saó que deixa la pluja.
  Aquest mes se sembren els naps forratgers i, a les comarques caloroses, les patates de segona collita. En els grans regadius s'inicia la collita del blat de moro precoç, així com l'all del qual ja en vam parlar fa uns dies.
  Una Festa Major a l'Espluga; el "Vermut" amb música a la Font Baixa.
  Tags: Calendari Agrícola, calendari agrícola agost, espluga de francolí, Festa Major, pagès, pagesiaPublicat a Articles | No Comments »
  Calendari agrícola: juliol
  Dijous 1 Juliol 2010 13:40 Escrit per MVR Ja fa setmanes que les temperatures altes ens acompanyen. El risc de sequera, en anys normals, és elevat. Per tant, hem d'assegurar-nos que reguem el suficient perquè la terra no pateixi. En la societat actual es parla molt de la cultura de l'aigua, però l'estalvi ha estat sempre present en la mentalitat pagesa a causa de la gran dependència cap a aquest element. Els pagesos saben que sense ella el seu treball té poc sentit. La necessiten pel camp, la necessiten per l'horta, la necessiten per beure… i en aquests mesos tan calorosos també la necessiten per refrescar-se i posar la canalla en remull.
  Al mes de juliol s'acaben els treballs de la sega i la batuda i el pagès, un cop ha separat el gra de la palla, el porta al molí per fer farina, quedant-se'n certa quantitat com a llavor per l'any següent. Se sembren encara els últims conreus de blat de moro de rostoll i s'inicien els de fessols. Segueixen tant els treballs de birbar, per netejar els sembrats de males herbes, com els adobs de cobertora. Convé no descuidar-se de regar els farratges, feina essencial en aquesta època de calor.
  Si el reg al camp és important, a l'horta potser ho és encara més. L'èxit futur dependrà en gran mesura del fet de regar bé la terra. Durant el mes de juliol encara es planten tomàquets tardans per ser collits cap a l'octubre o novembre. I, a més, es prepara la terra per als bròquils, coliflors, escaroles, espinacs, bledes, raves…
  En quant als arbres fruiters, es continuen collint peres i préssecs i les oliveres s'han de tractar contra la mosca. En algunes zones poden començar les collites de raïm moscatell.